ประธานกรรมาธิการ ป.ป.ช. เปิดเผย นายกรัฐมนตรีและรองนายกรัฐมนตรี แจ้งติดภารกิจส่งเอกสารชี้แจงแทน
ประธานกรรมาธิการ ป.ป.ช. เปิดเผย นายกรัฐมนตรีและรองนายกรัฐมนตรี แจ้งติดภารกิจส่งเอกสารชี้แจงแทน พลตำรวจเอก เสรีพิศุทธ์ เตมียเวช  ประธานคณะกรรมาธิการการป้องกันและปราบปรามการทุจริตประพฤติมิชอบ สภาผู้แทนราษฎร เปิดเผยว่า หลังจากที่ก่อนหน้านี้ คณะกรรมาธิการฯ มีมติเชิญพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ชี้แจงข้อเท็จจริงต่อคณะกรรมาธิการฯ กรณีการถวายสัตย์ปฏิญาณในวันนี้ 20 พฤศจิกายน 2562  ล่าสุด พลเอก ประยุทธ์ และพลเอก ประวิตร ได้ส่งหนังสือกลับมายังคณะกรรมาธิการฯว่าไม่สามารถมาชี้แจงได้ โดยพลเอก ประยุทธ์ ให้เหตุผลว่า มีภารกิจเป็นประธานการประชุมคณะกรรมการอำนวยการจัดงานพระราชพิธีบรมราชาภิเษก ขณะที่พลเอก ประวิตร ให้เหตุผลว่า ติดราชการไม่สามารถมาชี้แจงข้อเท็จจริงได้ โดยมอบหมายให้นายประสาน หวังรัตนปราณี ผู้ช่วยประจำสำนักนายกรัฐมนตรีเป็นผู้นำส่งเอกสารคำแถลงข้อเท็จจริงแบบลายลักษณ์อักษรให้กับคณะกรรมาธิการฯ ซึ่งการประชุมคณะกรรมาธิการในวันนี้ต้องพิจารณาว่า จะดำเนินการอย่างไรต่อไปส่วนจะมีการพิจารณาใช้คำสั่งเรียก ตามพระราชบัญญัติคำสั่งเรียกของคณะกรรมาธิการสภาผู้แทนราษฏรและวุฒิสภา 2554 หรือไม่นั้น พลตำรวจเอก เสรีพิศุทธิ์ ระบุสั้นๆ ว่า กำลังใช้อยู่ส่วนกรณีการแต่งตั้งที่ปรึกษาประธานกรรมาธิการนั้น พลตำรวจเอก เสรีพิศุทธ์ กล่าวว่า เป็นอำนาจของตนเอง แต่ให้เกียรติกรรมาธิการแต่ละคนในการเสนอรายชื่อของแต่ละพรรคการเมือง เพื่อเข้ามาทำงาน ส่วนประเด็นหนังสือแต่งตั้งที่ระบุวันแต่งตั้งวันที่ 20 พฤศจิกายน 2562 แต่มีการเผยแพร่หนังสือออกมาตั้งแต่ก่อนวันที่ 20 พฤศจิกายนแล้วนั้น ก็เป็นเรื่องปกติและเป็นอำนาจที่สามารถทำได้